Riaan Benadé en sy ‘Baps’ verwelkom hul eerste babaRiaan en Melissa Benadé het hul eersteling verwelkom. (Foto: Instagram/Riaan Benadé) Riaan Benadé het pas op Instagram aangekondig dat hy en sy vrou, Melissa, wat hy dikwels “Baps” noem, ŉ pienkvoet ryker is. “Baba Lucca Benadé, welkom my skat!,” het die “Spontaan”- en “Vat ŉ bietjie”- sanger saam met ŉ pragfoto van die nuwe ouers en hul kleinding op sosiale media geskryf. Maroela Media het vroeër berig dat Benadé in Januarie vanjaar die paartjie se babanuus op sosiale media bevestig het. “My beker loop oor! Hoor dit nou van my af, uit die perd se bek. Dis vir my lekker om hierdie nuus met julle te deel!” het die sanger in Januarie by twee sonarfoto’s geskryf. (Foto: Instagram/Riaan Benadé) “Ek is lief vir haar en sy vir my. Die Here gee lewe en ons is geseënd. Dit is ŉ ongelooflike groot wonderwerk en ons is baie opgewonde! Juig, Suid-Afrika, nog ŉ Benadé word deel van De Bende!” Die sanger, wie se pa die bekende sanger en pastoor Franna Benadé is, het sy debuutalbum, Spontaan, in 2019 uitgereik. Hy en die blondekop skoonheid is al meer as twee jaar ‘n paartjie en het vroeër vanjaar trou aan mekaar beloof. Talle bekendes het reeds die nuwe ouers op sosiale media gelukgewens, insluitend sangers Bobby van Jaarsveld, Bouwer Bosch en Irene-Louise van Wyk, asook die voormalige Springbok-rugbyspeler Juandré Kruger.